羽觴飛上苑
作者：董嗣杲
朝代：宋

paragraphs: 日色蕩曉香塵起，上苑春融錦屏裏。
蕙枝小葉攢石臺，桃英亂糝浮池水。
鱗波皺雲展翠綃，羽幰逐風颯珠履。
騮飛步褭蹀躞髙，杯行聲度提壺美。
提壺朝暮啼芳陰，啼盡東君脉脉心。
螭毬流影晚陽淺，獸匜噴香淑景深。
靈鼉鼓曲肯停調，緑蟻漾艶争歡斟。
醉情得向芳辰暢，香車回碾銀蟾沈。